CELEX: 62020TN0339
Language: fi
Date: 2020-06-02 00:00:00
Title: Asia T-339/20: Kanne 2.6.2020 – Portigon v. SRB

20.7.2020   
            
            
               FI
            
            
               Euroopan unionin virallinen lehti
            
            
               C 240/34
            
         
      Kanne 2.6.2020 – Portigon v. SRB
      (Asia T-339/20)
      (2020/C 240/45)
      Oikeudenkäyntikieli: saksa
      
         Asianosaiset
      
      
         Kantaja: Portigon AG (Düsseldorf, Saksa) (edustajat: asianajajat D. Bliesener, V. Jungkind ja F. Geber)
      
         Vastaaja: yhteinen kriisinratkaisuneuvosto (SRB)
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan yhteiseen kriisinratkaisurahastoon suoritettavien vuoden 2016 ennakollisten vakausmaksujen laskemisesta 19.3.2020 annetun vastaajan päätöksen (viite: SRB/ES/2020/16) kantajaa koskevilta osin
               
            
                  —
               
               
                  lykkäämään asian käsittelyä unionin yleisen tuomioistuimen työjärjestyksen 69 artiklan c ja d alakohdan nojalla siihen saakka, kunnes asioissa T-420/17, T-413/18 ja T-481/19 on annettu lopullinen ratkaisu tai niiden käsittely on muutoin päätetty
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteen tueksi vedotaan seuraaviin perusteisiin.
      
                  1)
               
               
                  Ensimmäinen kanneperuste, joka perustuu Euroopan parlamentin ja neuvoston asetuksen (EU) N:o 806/2014 (1), neuvoston täytäntöönpanoasetuksen (EU) 2015/81 (2) ja EUT-sopimuksen rikkomiseen, sillä kantaja on velvoitettu suorittamaan rahastoon vakausmaksuja.
                  
                              —
                           
                           
                              Vastaaja asetti kantajalle virheellisesti vakausmaksun suoritusvelvollisuuden, sillä asetuksessa N:o 806/2014 ja Euroopan parlamentin ja neuvoston direktiivissä 2014/59/EU (3) ei aseteta vakausmaksun suoritusvelvollisuutta kriisinratkaisun kohteena oleville laitoksille. SEUT 114 artiklassa kielletään vakausmaksun periminen kantajan kaltaisilta laitoksilta.
                           
                        
                              —
                           
                           
                              Lainsäätäjä ei olisi saanut perustaa vakausmaksun suoritusvelvollisuutta SEUT 114 artiklaan sisämarkkinayhteyden puuttumisen vuoksi. Koko unionissa yhdenmukaistetulla vakausmaksusäännöstöllä ei helpoteta perusvapauksien käyttämistä eikä sillä korjata huomattavia kilpailunvääristymiä markkinoilta vetäytyneiden laitosten osalta.
                           
                        
                              —
                           
                           
                              Vastaaja asetti kantajalle virheellisesti vakausmaksun suoritusvelvollisuuden, sillä laitos ei ole riskialtis, kriisinratkaisu asetuksen N:o 806/2014 nojalla on poissuljettu eikä laitoksella ole merkitystä rahoitusjärjestelmän vakauden kannalta.
                           
                        
                              —
                           
                           
                              Kantaja ei ole vuodesta 2012 lähtien harjoittanut enää mitään uutta liiketoimintaa ja on kriisinratkaisun kohteena komission tukipäätöksen johdosta. Pääosa kantajan jäljellä olevista veloista on vakuutena toiselle oikeudenhaltijalle.
                           
                        
                              —
                           
                           
                              Komission delegoidulla asetuksella (EU) 2015/63 (4) rikotaan SEUT 114 artiklaa ja direktiivin 2014/59/EU 103 artiklan 7 kohtaa, sillä kyse on vakausmaksun laskemisen keskeisestä sääntelystä (SEUT 290 artikla).
                           
                        
            
                  2)
               
               
                  Toinen kanneperuste, joka perustuu Euroopan unionin perusoikeuskirjan (jäljempänä perusoikeuskirja) 41 artiklan 2 kohdan c alakohdan rikkomiseen, sillä laskentamenettelyssä ei ole mahdollista esittää täysimääräisiä perusteluja vakausmaksun suuruuden laskemiselle.
               
            
                  3)
               
               
                  Kolmas kanneperuste, joka perustuu perusoikeuskirjan 16 ja 20 artiklan rikkomiseen, sillä riidanalaisella päätöksellä loukataan yleistä yhdenvertaisuusperiaatetta kantajan erityistilanteen johdosta. Riidanalaisella päätöksellä puututaan lisäksi kohtuuttomasti kantajan vapauteen harjoittaa liiketoimintaa.
               
            
                  4)
               
               
                  Neljäs kanneperuste, joka perustuu oikeusvarmuuden periaatteen loukkaamiseen, sillä taannehtiva vaikutus ei ole tarpeen asetuksella N:o 806/2014 tavoitellun päämäärän saavuttamiseksi eikä se tässä tapauksessa ole sallittu pelkästään hallinnon yksinkertaistamiseksi.
               
            
                  5)
               
               
                  Viides kanneperuste, joka perustuu olennaisten muotomääräysten rikkomiseen, sillä vastaaja ei ole selvittänyt asian tosiseikastoa riittävästi, se ei ole kuullut kantajaa ennen SRB-päätöksen tekemistä eikä se ole perustellut päätöstään riittävästi.
               
            
                  6)
               
               
                  Kuudes (toissijainen) kanneperuste, joka perustuu asetuksen N:o 806/2014 70 artiklan 2 kohdan, luettuna yhdessä direktiivin 2014/59/EU 103 artiklan 7 kohdan kanssa, rikkomiseen, sillä vastaajan olisi pitänyt vakausmaksun suuruutta laskiessaan jättää merkityksellisten velkojen ulkopuolelle riskittömät velat.
               
            
                  7)
               
               
                  Seitsemäs (toissijainen) kanneperuste, joka perustuu asetuksen N:o 806/2014 70 artiklan 6 kohdan, luettuna yhdessä delegoidun asetuksen 2015/63 5 artiklan 3 ja 4 kohdan kanssa, rikkomiseen, sillä vastaaja laski kantajan vakausmaksut virheellisesti bruttoperusteisesti johdannaissopimusten osalta.
               
            
                  8)
               
               
                  Kahdeksas (toissijainen) kanneperuste, joka perustuu asetuksen N:o 806/2014 70 artiklan 6 kohdan, luettuna yhdessä delegoidun asetuksen 2015/63 6 artiklan 8 kohdan a alakohdan kanssa, rikkomiseen, sillä vastaaja on virheellisesti katsonut kantajan olevan uudelleenjärjestelyn kohteena oleva laitos.
               
            
         (1)  Yhdenmukaisten sääntöjen ja yhdenmukaisen menettelyn vahvistamisesta luottolaitosten ja tiettyjen sijoituspalveluyritysten kriisinratkaisua varten yhteisen kriisinratkaisumekanismin ja yhteisen kriisinratkaisurahaston puitteissa sekä asetuksen (EU) N:o 1093/2010 muuttamisesta 15.7.2014 annettu Euroopan parlamentin ja neuvoston asetus (EU) N:o 806/2014 (EUVL 2014, L 225, s. 1).
      
         (2)  Euroopan parlamentin ja neuvoston asetuksen (EU) N:o 806/2014 yhdenmukaisista soveltamisedellytyksistä yhteiseen kriisinratkaisurahastoon suoritettavien ennakollisten vakausmaksujen osalta 19.12.2014 annettu neuvoston täytäntöönpanoasetus (EU) 2015/81 (EUVL 2015, L 15, s. 1).
      
         (3)  Luottolaitosten ja sijoituspalveluyritysten elvytys- ja kriisinratkaisukehyksestä sekä neuvoston direktiivin 82/891/ETY, Euroopan parlamentin ja neuvoston direktiivien 2001/24/EY, 2002/47/EY, 2004/25/EY, 2005/56/EY, 2007/36/EY, 2011/35/EU, 2012/30/EU ja 2013/36/EU ja asetusten (EU) N:o 1093/2010 ja (EU) N:o 648/2012 muuttamisesta 15.5.2014 annettu Euroopan parlamentin ja neuvoston direktiivi 2014/59/EU (EUVL 2014, L 173, s. 190).
      
         (4)  Euroopan parlamentin ja neuvoston direktiivin 2014/59/EU täydentämisestä kriisinratkaisun rahoitusjärjestelyihin etukäteen suoritettavien rahoitusosuuksien osalta 21.10.2014 annettu komission delegoitu asetus (EU) 2015/63 (EUVL 2015, L 11, s. 44).